“หุ้นเอเชีย” ไซด์เวย์! หลังสหรัฐเผยตัวเลขจ้างงานต่ำกว่าคาด
“หุ้นเอเชีย” ไซด์เวย์! หลังสหรัฐเผยตัวเลขจ้างงานนอกภาคเกษตร เพิ่มขึ้นเพียง 194,000 ตำแหน่งในเดือนก.ย. ต่ำกว่าที่นักวิเคราะห์คาดการณ์ที่ระดับ 500,000 ตำแหน่ง  
11 ต.ค. 2564

ผู้สื่อข่าวรายงานว่า ตลาดหุ้นเอเชียเช้านี้แกว่งไซด์เวย์ โดยถูกกดดันหลังจากกระทรวงแรงงานสหรัฐเปิดเผยข้อมูลการจ้างงานเพิ่มขึ้นน้อยกว่าคาดในเดือนก.ย. แต่นักลงทุนก็ยังคงคาดการณ์ว่า ธนาคารกลางสหรัฐ (เฟด) จะเริ่มปรับลดการซื้อสินทรัพย์ตามมาตรการผ่อนคลายเชิงปริมาณ (QE) ภายในปีนี้
โดยดัชนี SSE Composite ตลาดหุ้นจีนเปิดวันนี้ที่ 3,600.36 จุด เพิ่มขึ้น 8.19 จุด หรือ +0.23%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,977.57 จุด ลดลง 71.37 จุด หรือ -0.25% และดัชนี HSI ตลาดหุ้นฮ่องกงเปิดวันนี้ที่ 25,161.80 จุด เพิ่มขึ้น 323.95 จุด หรือ +1.30%
สำหรับกระทรวงแรงงานสหรัฐเปิดเผยในวันศุกร์ว่า ตัวเลขการจ้างงานนอกภาคเกษตรเพิ่มขึ้นเพียง 194,000 ตำแหน่งในเดือนก.ย. ต่ำกว่าที่นักวิเคราะห์คาดการณ์ที่ระดับ 500,000 ตำแหน่ง หลังจากเพิ่มขึ้น 366,000 ตำแหน่งในเดือนส.ค.
อย่างไรก็ดีอัตราการว่างงานในเดือนก.ย.ปรับตัวลงสู่ระดับ 4.80% ซึ่งเป็นระดับต่ำสุดนับตั้งแต่เดือนก.พ. 2563 โดยลดลงจากระดับ 5.20% ในเดือนส.ค. และต่ำกว่าที่นักวิเคราะห์คาดการณ์ไว้ที่ระดับ 5.10%
ขณะเดียวกันนักลงทุนจับตาการเปิดเผยผลประกอบการไตรมาส 3 ของบริษัทจดทะเบียนสหรัฐในสัปดาห์นี้ โดยเจพีมอร์แกน เชส และธนาคารรายใหญ่อื่นๆ จะเป็นกลุ่มแรกที่เปิดเผยผลประกอบการ รวมถึงปัญหาด้านห่วงโซ่อุปทาน และการขาดแคลนแรงงานทั่วโลกด้วย
 